google/wiki40b huggingface dataset:
Tesla Model Y

Ιστορία

Το 2013, η Tesla κατοχύρωσε το όνομα "Model Y".
Το 2015, ο Elon Musk έκανε λόγο για ένα Model Y βασισμένο στο Model 3 με falcon-wing πόρτες.  
Το 2017, η Tesla παρουσίασε την σιλουέτα του Model Y στους μετόχους κατά την διάρκεια της ετησίας σύσκεψης. Ακόμα, ο Elon Musk ανακοίνωσε πως το Model Y θα κατασκευάζεται σε ένα καινούργιο εργοστάσιο, αφού ήταν πολύ πιθανό το εργοστάσιο στο Φρίμοντ να μην έχει χώρο για ακόμα μια γραμμή παραγωγής. 
Τον Ιούνιο του 2018, ο Elon Musk παρουσίασε την νέα σιλουέτα και δήλωσε πως η επίσημη ανακοίνωση του Model Y θα γίνει τον Μάρτιο του 2019. Αρχικά η παρουσίαση του Model Y είχε προγραμματιστή για το 2018, αλλά αναβλήθηκε για το 2019 λόγο προβλημάτων στην γραμμή παραγωγής του Model 3. Τον Οκτώβριο του 2018, ο Elon Musk αποκάλυψε πως το ο τελικός σχεδιασμός του Model Y έχει τελειώσει, παρόλα αυτά η παραγωγή δεν θα ξεκινήσει μέχρι το 2020.  
Στης 3 Μαρτίου του 2019, ο Elon Musk ανακοίνωσε την επίσημη εκδήλωση για το Model Y και κάποια τεχνικά χαρακτηριστικά μεσώ του λογαριασμού του στο Twitter. Ακόμα επιβεβαίωσε πως το Model Y θα έχει συμβατικές πόρτες και όχι falcon-wing πόρτες οπός στο Model X.
Στης 14 Μαρτίου του 2019, ο Elon Musk παρουσίασε το Model Y στην εκδήλωση που λάμβανε χώρα στο Tesla Desing Studio στο Χόθορν της Καλιφόρνιας, οπού παρουσιάστηκαν τα τεχνικά χαρακτηριστικά μαζί με το όχημα.

Παραγωγή

Η Tesla αρχικά δήλωσε πως το Model Y θα συναρμολογείται στο Gigafactory 1 στη Νεβάδα, μαζί με τις μπαταρίες και τα μηχανικά μέρη, σε αντίθεση με το Tesla Model 3 όπου τα μηχανικά μέρη και οι μπαταριές κατασκευάζονται στο Gigafactory 1 και η τελική συναρμολόγηση γίνεται στο Tesla Factory στο Φρίμοντ. Αργότερα, μια αναφορά επιβεβαίωσε πως η Tesla σκοπεύει να ανάμιξη της γραμμές παραγωγής στο Tesla Factory με σκοπό να κάνει χώρο για την παραγωγή του Model Y. Ακόμα, το Model Y θα συναρμολογείται στο Gigafactory 3 στην Σαγκάη, Κίνα.
Οι παραδόσεις για τα Long Range μοντέλα θα ξεκινήσουν στα τέλη του 2020 στης ΗΠΑ, οι παραδόσεις για τα Standard Range μοντέλα θα ξεκινήσουν στης αρχές του 2021.
Κουρντ Λάσβιτς

Σταδιοδρομία

Σπούδασε μαθηματικά και φυσική στο Πανεπιστήμιο του Μπρέσλαου και στο Πανεπιστήμιο του Βερολίνου. Το 1873 ααπέκτησε το διδακτορικό του. Το μεγαλύτερο μέρος της επαγγελματικής του σταδιοδρομίας το πέρασε ως δάσκαλος σε γυμνάσιο της Γκότα της Θουριγγίας (στην κεντρική Γερμανία) την περίοδο από το 1876 έως το 1908.
Το πρώτο έργο επιστημονικής φαντασίας του που εκδόθηκε ήταν το Bis zum Nullpunkt des Seins (Προς το σημείο μηδέν της ύπαρξης, 1871) το οποίο περιέγραφε την ζωή όπως είχε εξελιχθεί το έτος 2371. Η ευρύτερη αναγνώριση του ήρθε το 1897 με το μυθιστόρημα Auf zwei Planeten (Σε 2 πλανήτες) το οποίο γνώρισε ιδιαίτερη επιτυχία, και στο οποίο περιγράφει την επαφή μεταξύ ανθρώπων και ενός εξωγήινου αρειανού πολιτισμού ο οποίος είναι αρχαιότερος και πιο προηγμένος. Στο έργο αυτό γίνεται αναφορά της αντιβαρύτητας ως ιδιότητας των διαστημοπλοίων, καθώς και αναφέρει τις σωστές τροχιές μεταξύ του Άρη και της Γης κάτι που ήταν σπάνιο για συγγραφείς επιστημονικής φαντασίας της εποχής του. Επίσης γνωστό έργο του έγινε μεταγενέστερα το Die Universalbibliothek (Η παγκόσμια βιβλιοθήκη) το οποίο εκδόθηκε το 1904, και από την οποία εμπνεύστηκε αρκετά αργότερα ο Αργεντίνος συγγραφέας Χόρχε Λουίς Μπόρχες για την συγγραφή του διηγήματος του με τίτλο Η βιβλιοθήκη της Βαβέλ.
Στογιάννης Δήμου

Βιογραφικά στοιχεία

Ο Στογιάννης Δήμου γεννήθηκε κατά τα τέλη του 18ου αιώνα στην Νάουσα Ημαθίας. Ήταν ο νεώτερος γιος του κλεφταρματωλού Δημήτριου Δεληδήμου. Συμμετείχε στις επιχειρήσεις της επαναστάσεως της Νάουσας, το 1822, επικεφαλής δύναμεις 110 ανδρών. Κλήθηκε κατά την πολιορκία της Νάουσας από τα οθωμανικά στρατεύματα, να φυλάξει την περιοχή από βορρά, στα περάσματα του Λουδία, στην Πράχνιανη (Άσπρο Πέλλας) και στα Μπάνια (Λουτροχώρι Πέλλας), με τους υπαρχηγούς του, Δεληγιάννη και Μιχαήλ Πιτσιάβα. Μετά την καταστροφή της Νάουσας, ακολούθησε με το σώμα του, το απόσπασμα του Δημήτριου Τσάμη Καρατάσου στη Θεσσαλία, την Ήπειρο και τη νότια Ελλάδα, όπου έλαβε μέρος σε πολλές μάχες καθ' όλη τη διάρκεια Ελληνικής Επανάστασης .
COCO-MAT

Ιστορική Αναδρομή

H δημιουργία της εταιρεία στηρίχτηκε στην ιδέα για κατασκευή φυσικών προϊόντων ύπνου και τη διάδοση της αειφόρου φιλοσοφίας. Η COCO-MAT συστάθηκε το 1989 στα Πατήσια ως μια μικρή οικογενειακή εταιρεία που λάνσαρε ένα νέο τύπο στρώματος, αμέταλλο, από φυσικά υλικά και ανακυκλώσιμο. Το όνομά της προήλθε από τις λέξεις κοκοφοίνικας και στρώμα (mattress). Ακολούθησαν και άλλα βήματα, όπως η εισαγωγή στην γκάμα των προϊόντων ύπνου της χρήσης του ανωστρώματος.
Μάκης Δεμίρης

Βιογραφία

Σπούδασε στη δραματική σχολή του Πέλου Κατσέλη και στο Ωδείο Αθηνών και συνεργάστηκε με μεγάλες πρωταγωνίστριες, όπως η Αλίκη Βουγιουκλάκη και η Ρένα Βλαχοπούλου. 
Στη δεκαετία του 1980 είχε πρόβλημα με καρκίνο στο φάρυγγα και ενώ όλα έδειχναν ότι η υγεία του εξελισσόταν καλά, πέθανε το 1999 στο σπίτι του, από ανακοπή καρδιάς, σε ηλικία 60 ετών.
Δείκτης επιστημονικής ποιότητας h

Ο δείκτης επιστημονικής ποιότητας h, ή απλά δείκτης h (αγγλικά: h index) είναι ένας αριθμητικός παράγοντας που στοχεύει στη μέτρηση της ποιότητας των ακαδημαϊκών δημοσιεύσεων ενός επιστήμονα. Ονομάζεται επίσης δείκτης Χιρς ή αριθμός Χιρς από το επώνυμο του επιστήμονα που αρχικά πρότεινε τη χρήση του.

Ιστορικό

Ο δείκτης h αναπτύχθηκε από τον καθηγητή φυσικής Γιόργκε Χιρς (αγγλικά: Jorge Hirsch) από το Πανεπιστήμιο της Καλιφόρνιας του Σαν Ντιέγκο, Η.Π.Α., και δημοσιεύθηκε στα Πρακτικά της Εθνικής Ακαδημίας Επιστημών των Ηνωμένων Πολιτειών της Αμερικής το Νοέμβριο του 2005 . Στο εν λόγω άρθρο του, ο Χιρς αναφέρει τα εξής: «Προτείνω το δείκτη h, ο οποίος ορίζεται ως ο αριθμός των επιστημονικών άρθρων με αριθμό αναφορών ≥h, ως ένα χρήσιμο εργαλείο για τον προσδιορισμό της επιστημονικής ποιότητας και απήχησης ενός ερευνητή».

Επιστημονικά άρθρα

Ο δείκτης h είναι ίσος με τον αριθμό των επιστημονικών άρθρων που έχει δημοσιεύσει ένας ερευνητής, τα οποία το καθένα έχει τουλάχιστον h αναφορές από άλλους επιστήμονες . Για παράδειγμα, ένας επιστήμονας με δείκτη h=20 σημαίνει ότι έχει δημοσιεύσει μεταξύ άλλων, 20 επιστημονικά άρθρα, τα οποία το καθένα έχει 20 ή περισσότερες αναφορές από άλλους επιστήμονες. Αν έχει h=100, αυτό σημαίνει ότι έχει δημοσιεύσει μεταξύ άλλων, 100 επιστημονικά άρθρα, το καθένα από τα οποία έχει τουλάχιστον 100 αναφορές από άλλους επιστήμονες. Από την άλλη, αν κάποιος έχει δημοσιεύσει 100 άρθρα αλλά έχει μόνο μία αναφορά από άλλους επιστήμονες τότε h=1. Ενώ αν κάποιος ερευνητής έχει δημοσιεύσει ένα άρθρο με 100 αναφορές από άλλους επιστήμονες, τότε και πάλι h=1. Γίνεται σαφές λοιπόν, ότι μέσω του δείκτη h δεν έχει σημασία τόσο η ποσότητα των άρθρων αλλά η ποιότητα και απήχησή τους στην επιστημονική κοινότητα. Χάριν σύγκρισης, το 2011, ο νομπελίστας φυσικής Άλαν Χίγκερ (αγγλικά: Alan Heeger) είχε δείκτη h=134, και ο Ελληνοαμερικάνος χημικός Πωλ Αλιβιζάτος (αγγλικά: Paul Alivisatos) είχε h=98 .
Αυτός ο τρόπος μέτρησης της ποιότητας και απήχησης ενός επιστήμονα είναι χρήσιμος επειδή δεν εμπεριέχει το δυσανάλογο ειδικό βάρος (α) άρθρων με εξαιρετικά μεγάλο αριθμό αναφορών, και (β) άρθρων τα οποία δεν έχουν ακόμη αναφερθεί στη βιβλιογραφία από άλλους επιστήμονες .

Άλλες χρήσεις

Ο δείκτης μπορεί επίσης να χρησιμοποιηθεί για να μετρήσει την ποιότητα ενός επιστημονικού περιοδικού , καθώς και μια ομάδας επιστημόνων, ενός Πανεπιστημιακού Τμήματος, ενόςΠανεπιστημίου ή ακόμα και μιας ολόκληρης χώρας ή ηπείρου, όσον αφορά την παραγωγικότητά της στην υψηλής ποιότητας έρευνα.
Δημήτριος Δεληγεώργης

Βιογραφία

Προεπαναστατικώς ήταν γραμματέας του Αλή Πασά ενώ σε έγγραφα της εποχής συναντάται και ως Δελιγεωργόπουλος ή Δελιγιοργόπουλος. Όταν ξέσπασε η επανάσταση του 1821 βρισκόταν στην Πρέβεζα και λίγο καιρό αργότερα προσκλήθηκε από τη διοίκηση ως Μεσολογγίτης για να συμμετάσχει στη στελέχωση της κεντρικής διοίκησης.
Κατα την επανάσταση συγκρότησε δικό του στρατιωτικό σώμα ξοδεύοντας μεγάλο μέρος της προσωπικής του περιουσίας και ανέλαβε διοικητής μοίρας πυροβολικού κατά τη πολιορκία του Μεσολογγίου. Στη συνέχεια διορίστηκε φρούραρχος του Μεσολογγίου ενώ φρόντισε να διατηρήσει καλές σχέσεις με την κεντρική εξουσία. Συμμετείχε στην έξοδο του Μεσολογγίου, στην οποία κατόρθωσε να σωθεί διαφεύγοντας στο Ναύπλιο. Μετά την επανάσταση και την εγκαθίδρυση της βασιλείας, ο Δημήτριος Δεληγεώργης ανέπτυξε στενές επαφές με την αυλή και συγκεκριμένα με τον βασιλιά Όθωνα, ο οποίος τον εκτιμούσε αρκετά. Το 1833 ήταν από τα πρώτα στελέχη της νεοσυσταθείσας Ελληνικής Χωροφυλακής.
Το 1847 εκλέχτηκε βουλευτής Μεσολογγίου και θα αναλάμβανε και υπουργείο αν ο γιος του, Επαμεινώνδας, δεν διαχώριζε την στάση του από τον πατέρα του παίρνοντας καθαρά αντιοθωνική θέση. Όσο αφορά τη στρατιωτική του σταδιοδρομία έφτασε μέχρι τον βαθμό του συνταγματάρχη της Φάλαγγας. Είχε διατελέσει φρούραρχος στο Μπούρτζι (Ναυπλίου) και το 1854 διοικητής της χωροφυλακής.
Είχε αρκετά σημαντική κτηματική περιουσία, την οποία είτε είχε ως προίκα από την περιουσία της γυναίκας του, είτε του είχε παραχωρηθεί από το κράτος για τις υπηρεσίες του στον αγώνα του 1821.
Ήταν παντρεμένος με την Χρυσάιδω Μπενεδέτου (1785-1860), κόρη εύπορης οικογένειας, και είχαν αποκτήσει μαζί πέντε παιδιά, την Πηνελόπη, μετέπειτα σύζυγο του Μεσολογγίτη ιατρού Αθανασίου Δροσίνη (;-1885) και άτεκνη, την Μαρία, μετέπειτα σύζυγο του Φιλάρετου, τον Θεμιστοκλή (1836-;), που ασχολιόταν με την πατρική περιουσία, τον Λεωνίδα, πολιτικό και τον Επαμεινώνδα, πρωθυπουργό.
Καστρί Ρεθύμνης

Αξιοθέατα

Στο λόφο πάνω από το Κάστρι σώζονται ακόμη τα ερείπια του μεσαιωνικού κάστρου των Καλλέργηδων. Μέσα στο κάστρο σώζεται ο ναός της Παναγίας. Άλλοι ναοί του χωριού είναι οι Aγία Aικατερίνη, Άγιος Γεώργιος, Άγιος Nεκτάριος και ο Άγιος Στέφανος, ένας βυζαντινός ναός με τοιχογραφικό διάκοσμο.
Ερρίκος του Λουξεμβούργου

Βιογραφία

Γεννήθηκε στις 16 Απριλίου 1955. Μητέρα του ήταν η πριγκίπισσα Ιωσηφίνα Καρλόττα του Βελγίου. Αδέλφια του είναι η Μαρί-Αστρίντ, ο Ιωάννης, η Μαργαρίτα και ο Γουλιέλμος σύζυγος της Σίβυλλας Βάιλερ, εγγονής της Αλίκης Διπλαράκου.
Σπούδασε στο Λουξεμβούργο και στη Γαλλία, ενώ έκανε σπουδές Πολιτικών Επιστημών στο Πανεπιστήμιο της Γενεύης. Έλαβε στρατιωτική εκπαίδευση στο Κράνγουελ της Αγγλίας. Ο Ερρίκος νυμφεύθηκε την Μαρία Τερέζα Μέστρε ι Μπατίστα, στις 14 Φεβρουαρίου 1981. Στις 11 Δεκεμβρίου του 2008 το κοινοβούλιο αποφάσισε να στερήσει από τον Μεγάλο Δούκα Ερρίκο το δικαίωμα της αρνησικυρίας.

Πρίγκιπας

Ο Ερρίκος έγινε διάδοχος στο Δουκάτο μετά την παραίτηση της γιαγιάς του, το 1964. Στις 4 Μαρτίου 1998 έλαβε συνταγματικές εξουσίες από τον πατέρα του και μετά την παραίτηση από το θρόνο του τελευταίου, ο Ερρίκος έγινε Μέγας Δούκας του Λουξεμβούργου, στις 7 Οκτωβρίου 2000.
Ντίλι Πλάζα

Η Ντίλι Πλάζα, ή Ντίλεϋ Πλάζα, (αγγλικά: Dealey Plaza), είναι η ιστορική πλατεία - πάρκο στο Ντάλας του Τέξας, στις ΗΠΑ στην οποία στις 22 Νοεμβρίου του 1963 δολοφονήθηκε ο πρόεδρος Τζων Φ. Κέννεντυ κατά την επίσημη επίσκεψή του στην πόλη. Εκ του γεγονότος αυτού που συγκλόνισε τον κόσμο, τριάντα χρόνια αργότερα, το 1993, χαρακτηρίστηκε "Εθνικό ιστορικό σημείο - τόπος" της πολιτείας του Τέξας
Η εν λόγω πλατεία - πάρκο βρίσκεται στο δυτικό άκρο του κέντρου του Ντάλας, ή άλλως "Ντάουν Τάουν", έχοντας σχήμα τετράγωνου ρόμβου κατά διεύθυνση Βορρά - Νότου όπου η άνω δεξιά πλευρά ορίζεται από την λεωφόρο Χιούστον. Τη Ντίλι Πλάζα διασχίζουν τρεις κεντρικοί δρόμοι, η Ελμ στρητ, (ΒΔ), η Μαίιν στρητ (στο μέσον) και η οδός Εμπορίου (ΝΑ) όπου και οι τρεις συγκλίνουν σε ανισόπεδη "τριπλή υπόγεια διάβαση", όπως και χαρακτηριστικά ονομάζεται, κάτω από σιδηροδρομική γέφυρα η οποία και ορίζει την ΝΔ πλευρά της πλατείας.
Η διαμόρφωση της πλατείας Ντίλι ολοκληρώθηκε περί το 1940 κατόπιν δωρεάς του όλου χώρου από ευεργέτη επιχειρηματία. Οι ενδιάμεσοι χώροι μεταξύ των οδών που διατρέχουν την πλατεία διαμορφώθηκαν σε πάρκα στολισμένα αντιδιαμετρικά με πέργολες και ημικυκλικά περιστύλια. Το ΒΔ πάρκο ονομάζεται επίσης και πράσινος λόφος, (απ΄ όπου από κάποιες μαρτυρίες είχαν ριφθεί πυροβολισμοί κατά του Κέννεντυ). Στα δύο άνω άκρα της πλατείας δεσπόζουν δύο σημαντικά κτίρια, η Αποθήκη σχολικών βιβλίων του Ντάλας, απ΄ όπου και ρίχτηκαν οι κατά του Κέννεντυ πυροβολισμοί και το ομοσπονδιακό Ταχυδρομείο του Ντάλας, κατασκευής 1930. Αντίθετα τα δύο ΝΔ άκρα εκατέρωθεν της σύγκλισης των οδών αποτελούν ανοικτούς χώρους στάθμευσης οχημάτων. Η δε ονομασία της πλατείας δόθηκε προς τιμή του παλαιού εκδότη της τοπικής εφημερίδας "Ντάλας Μόρνινγκ Νιούς", Τζωρτζ Μπάνερμαν Ντίλι (1859 - 1946) για τον αγώνα που΄είχε δώσει για την αναμόρφωση του χώρου.
Η σύγχρονη εικόνα της Ντίλι Πλάζα δεν έχει αλλάξει από την εποχή της δολοφονίας του Κέννεντυ, παραμένοντας διατηρητέα. Στο χώρο της έχει τοποθετηθεί μνημειακή πλάκα σε κενοτάφιο που θυμίζει στους χιλιάδες επισκέπτες της, ετησίως, την "τραγωδία του Ντάλας" του 1963.
Γιούμι, Γιούμι, Γιούμι

Στίχοι στη γλώσσα Μπισλάμα

Ρεφρέν:

Yumi, Yumi, Yumi i glat blong talem se,

Yumi, Yumi, Yumi i man blong Vanuatu!
God i givim ples ya long yumi,

Yumi glat tumas long hem,

Yumi strong mo yumi fri long hem,

Yumi brata evriwan!
ΡΕΦΡΕΝ
Plante fasin blong bifo i stap,

Plante fasin blong tedei,

Be yumi i olsem wan nomo,

Hemia fasin blong yumi!
ΡΕΦΡΕΝ
Yumi save plante wok i stap,

Long ol aelan blong yumi,

God i helpem yumi evriwan,

Hem i papa blong yumi,
ΡΕΦΡΕΝ

Στα Ελληνικά

Ρεφραίν:

Εμείς, εμείς, εμείς, χαρούμενα δηλώνουμε

Εμείς, εμείς, εμείς είμαστε ο λαός του Βανουάτου!
Ο Θεός μας έδωσε αυτή τη γη;

Αυτό μας δίνει λόγο να είμαστε χαρούμενοι.

Είμαστε δυνατοί, είμαστε ελεύθεροι σε αυτή τη χώρα;

Είμαστε όλοι αδέρφια.
ΡΕΦΡΕΝ
Έχουμε πολλές παραδόσεις

Και βρίσκουμε νέους τρόπους.

Τώρα θα είμαστε ένας λαός,

Θα είμαστε ενωμένοι για πάντα.
ΡΕΦΡΕΝ
Ξέρουμε ότι υπάρχει πολύ δουλειά να γίνει

Σε όλα τα νησιά μας.

Ας μας βοηθήσει ο Θεός, ο πατέρας μας!
ΡΕΦΡΕΝ
Σπονδές των Πλαταιών

Οι Σπονδές των Πλαταιών ήταν γιορτή στην αρχαία Αθήνα στις 6 του αττικού μήνα Βοηδρομιών.
Προς τιμήν της Αρτέμιδος γινόταν θυσία 500 αιγών όπως μας λέει ο Ξενοφώντας.
Εκτός από την Άρτεμη λατρευόταν και ο Ενυάλιος. Την θυσία την έκανε ο πολέμαρχος.
Ο Πλούταρχος αναφέρει ότι γινόταν στις 6 του αττικού μήνα Βοηδρομιών.

Ο εορτασμός

Μια μέρα πιο πριν, την 5η του Βοηδρομιώνα γινόταν τα γενέσια κατά τα οποία θρηνούσαν όλους τους νεκρούς, μεταξύ αυτών όμως και τους νεκρούς πολεμιστές.
Την έκτη μέρα γινόταν θυσία στην Άρτεμη και ακολουθούσε πομπή των εφήβων, η οποία εκδήλωνε την αρχή του εφηβικού έτους. Ακολουθούσε μια πολεμική αναπαράσταση της μάχης των Πλαταιών.
Άγγελος Συρίγος

Βιογραφικά στοιχεία

Γεννήθηκε στην Αθήνα το 1966. Αποφοίτησε το 1988 από το νομικό τμήμα της Νομικής Σχολής του Πανεπιστημίου Αθηνών και έκανε μεταπτυχιακές του σπουδές στο Πανεπιστήμιο του Μπρίστολ, όπου ανακηρύχθηκε Διδάκτωρ Νομικής το 1994. Από το 2002 διδάσκει διεθνές δίκαιο και εξωτερική πολιτική στο Τμήμα Διεθνών, Ευρωπαϊκών και Περιφερειακών Σπουδών του Παντείου Πανεπιστημίου.
Εργάστηκε ως δικηγόρος του Δικηγορικού Συλλόγου Αθηνών. Υπήρξε Επιστημονικός Συνεργάτης του Συμβουλίου της Ευρώπης για την αναθεώρηση της νομοθεσίας στο Μαυροβούνιο και στο Αζερμπαϊτζάν (1999-2002), ενώ έχει διατελέσει γενικός γραμματέας Πληθυσμού και Κοινωνικής Συνοχής στο Υπουργείο Εσωτερικών (Αύγουστος 2012-Απρίλιος 2015).

Επίθεση στο Πάντειο Πανεπιστήμιο

Στις 15 Φεβρουαρίου 2017 δέχθηκε επίθεση από τρεις νεαρούς στο Πάντειο και οδηγήθηκε με σοβαρούς τραυματισμούς σε νοσοκομείο. Ο πρώτος δράστης καταδικάστηκε σε ένα χρόνο φυλακής με αναστολή για επικίνδυνη σωματική βλάβη, ενώ ο δεύτερος σε 18 μήνες χωρίς αναστολή.
Επί μήνες μετά το περιστατικό ομάδες αναρχικών προσπαθούσαν να τον εκφοβίσουν. Άνθρωποι από διάφορους πολιτικούς χώρους εξέφρασαν τη συμπαράσταση τους στον Άγγελο Συρίγο. Στις 5 Οκτωβρίου 2017 ο Προκόπης Παυλόπουλος δήλωσε επίσης τη στήριξη του. Αργότερα, η Εισαγγελία Αθηνών παρενέβη αυτεπαγγέλτως για τη στοχοποίηση.

Συγγραφικό έργο

Έχει συγγράψει διάφορα άρθρα και βιβλία, μεταξύ άλλων το 1998 το 'The status of the Aegean Sea according to international law', το 2006 το 'Σχέδιο Ανάν, κληρονομιές του παρελθόντος και προοπτικές του μέλλοντος', το 2015 τις 'Ελληνοτουρκικές σχέσεις' και τον Ιανουάριο του 2019 το βιβλίο «Η Συμφωνία των Πρεσπών και το Μακεδονικό Ζήτημα».
Kyuss

Βιογραφία

Οι Kyuss σχηματίστηκαν το 1987 με την ονομασία Katzenjammer, από τον τραγουδιστή Τζον Γκαρσία, τον πρώην μπασίστα των Obsessed, Σκοτ Ρίντερ και το ντράμερ Αλφρέντο Ερνάντεζ. Μπασίστας του συγκροτήματος έγινε ο Κρις Κοκρέλ, ενώ τις κιθάρες ανέλαβαν οι Τζος Χόουμ και Νικ Ολιβέρι. Το 1989, ο Ολιβέρι αποχώρησε από το συγκρότημα αφήνοντας τους ως τετραμελές σχήμα, την ίδια περίοδο που μετονομάστηκαν σε Sons of Kyuss.
Το 1991 συντόμευσαν το όνομα τους σε Kyuss ηχογραφώντας τον πρώτο τους δίσκο με τίτλο "Wretch", το οποίο κυκλοφόρησε μέσω της "Dali Records". Ο ήχος των Kyuss εξελίχθηκε στον δεύτερο τους δίσκο με τίτλο "Blues for the Red Sun", ο οποίος κυκλοφόρησε στις 30 Ιουνίου 1992 σε παραγωγή του Κρις Γκος. Ο συγκεκριμένος δίσκος θεωρείται ένας από τους επιδραστικότερους του Doom/Stoner Metal.
Το 1994, με τον Σκοτ Ρίντερ να επιστρέφει στο μπάσο, οι Kyuss κυκλοφόρησαν το "Welcome to Sky Valley", χωρίς να καταφέρουν να ξεφύγουν από το underground επίπεδο δημοτικότητας, με πωλήσεις οι οποίες δεν κατάφεραν τους βάλουν στις λίστες επιτυχιών του Billboard. Για το τραγούδι "Demon Cleaner", το οποίο κυκλοφόρησε σε μορφή σινγκλ, γυρίστηκε βίντεο κλιπ και συμπεριλήφθηκαν τα κομμάτια "Day One (To Dave & Chris)", "El Rodeo" και "Hurricane", τα οποία είχαν μείνει εκτός δίσκου.
Το "...And the Circus Leaves Town" του 1995 είχε στα τύμπανα τοn Αλφρέντο Ερνάντεζ και συνοδευόταν από το σινγκλ "One Inch Man", το οποίο κυκλοφόρησε μόνο στην Γερμανία. Μετά από αυτές τις κυκλοφορίες, οι Kyuss διαλύθηκαν.
Μετά την διάλυση τους, ο Χόουμ και ο Ερντάντεζ σχημάτισαν τους Queens of the Stone Age το 1998, με τον Ολιβέρι να εντάσσεται στο συγκρότημα μετά τον πρώτο τους δίσκο. Ο Γκαρσία σχημάτισε τους Slo Burn, ενώ το 2000 κυκλοφόρησε η συλλογή "Muchas Gracias: The Best of Kyuss".
Τον Ιούνιο του 2010, ανακοινώθηκε η περιοδεία "John Garcia plays Kyuss" (μτφ. Ο Τζον Γκαρσία παίζει Kyuss) και πέντε μήνες αργότερα ανακοίνωσε την δημιουργία των Kyuss Lives! μαζί με τους Ολιβέρι και Μπιόρκ και τον κιθαρίστα Μπρόυνο Φιβέρι. Το συγκρότημα περιόδευσε σε όλο τον κόσμο και το 2012 οι Γκαρσία και Μπιόρκ δέχτηκαν μήνυση από τον Χόουμ για το όνομα των Kyuss. Τον Αύγουστο του 2012 αποφασίστηκε από το δικαστήριο ότι οι δύο μουσικοί δεν μπορούν να ηχογραφήσουν με την ονομασία Kyuss Lives!, αλλά μπορούν να χρησιμοποιούν το όνομα για τις ζωντανές τους εμφανίσεις. Στις 29 Νοεμβρίου 2012, ανακοινώθηκε η αλλαγή του ονόματος του συγκροτήματος σε Vista Chino.
Πρωτάθλημα πετοσφαίρισης Α2 εθνικής κατηγορίας ανδρών 2007-2008

Το πρωτάθλημα βόλεϊ της Α2 κατηγορίας της περιόδου 2007−2008 έγινε με τη συμμετοχή 12 ομάδων. Οι νέες ομάδες σε σχέση με την περυσινή περίοδο, ήταν οι Ορεστιάδα και Παγκράτι που υποβιβάστηκαν από την Α1, οι Απόλλων Καλαμαριάς και Απόλλων Σμύρνης που προβιβάστηκαν από τη Β' Εθνική, καθώς και η ΑΓΕ Κορίνθου που συγχωνεύτηκε με την ΑΕ Νίκαιας και πήρε τη θέση της.  Διεξήχθη σε δύο φάσεις, την κανονική περίοδο και τα πλέι οφ/άουτ, τα όποια εισήγαγε για πρώτη φορά η ομοσπονδία. Πρωταθλητής αναδείχθηκε ο Απόλλων Καλαμαριάς, ο οποίος μαζί με τον νικητή των πλέι οφ Φοίνικα Σύρου προβιβάστηκαν για πρώτη φορά στην ιστορία τους στην Α1, ενώ Αριστοτέλης Σκύδρας και Πανερυθραϊκός υποβιβάστηκαν στη Β' Εθνική.
Όλοι οι Άνθρωποι του Βασιλιά

Υπόθεση

Η ταινία αφηγείται την άνοδο ενός πολιτικάντη του Γουίλι Σταρκ (Μπρόντερικ Κρόφορντ), ενός τίμιου χωρικού από μια πολιτεία του αμερικάνικου νότου, ο οποίος καταφέρνει να γίνει δικηγόρος και να κερδίσει την εμπιστοσύνη των ψηφοφόρων του όταν αποκαλύπτει τη διαφθορά του κυβερνήτη της πολιτείας του και καταφέρνει να γίνει αυτός κυβερνήτης στη θέση του. Στο κατόπι του ο δημοσιογράφος Τζακ Μπέρντεν (Τζον Άιρλαντ), ο οποίος ενθουσιάζεται με την τιμιότητα του Γουίλι, καθώς και η φιλόδοξη πράκτορας του εκλογικού του γραφείου (Μερσέντες Μακ Κέιμπριτζ). Όταν ο Σταρκ όμως παίρνει την εξουσία στα χέρια του διαπιστώνει ότι ο μόνος τρόπος με τον οποίο μπορεί να τη διατηρήσει είναι η διαφθορά. Όσο περνάει ο καιρός ο τίμιος κι ειλικρινής Σταρκ αλλάζει και μετατρέπεται σε δεσποτικό τύραννο και δημαγωγό κι η εξουσία απομακρύνει από το πλάι του τα άτομα που αγαπά περισσότερο...

Σχετικές πληροφορίες

Η ταινία βασίζεται στο ομώνυμο και βραβευμένο με Πούλιτζερ μυθιστόρημα του Ρόμπερτ Πεν Γουόρεν. Το βιβλίο του Γουόρεν είναι βασισμένο στη ζωή του κυβερνήτη της Λουϊζιάνα Χιούι Λονγκ, ο οποίος δολοφονήθηκε το 1935. Η ταινία γυρίστηκε στην Καλιφόρνια και ο Ρόσεν χρησιμοποίησε ως κομπάρσους, πολλούς ανθρώπους της περιοχής, κάτι το οποίο ήταν ασυνήθιστο για το Χόλυγουντ εκείνης της εποχής.
Ο σκηνοθέτης της ταινίας Ρόμπερτ Ρόσεν πρότεινε αρχικά τον πρωταγωνιστικό ρόλο στον Τζον Γουέιν, ο οποίος τον απέρριψε χαρακτηρίζοντάς τον αντιπατριωτικό. Ο Γουέιν που την ίδια χρονιά προτάθηκε για όσκαρ για την ταινία "Στους άμμους της Ίβο Τζιμα" (The Sands of Iwo Jima) έχασε το βραβείο από τον Μπρόντερικ Κρόφορντ, ο οποίος τελικά ανέλαβε το ρόλο του Γουίλι Σταρκ.
Η ταινία προτάθηκε για 7 όσκαρ και κέρδισε 3 μεταξύ των οποίων κι εκείνο καλύτερης ταινίας για το 1949. Ο σκηνοθέτης και σεναριογράφος της ταινίας Ρόμπερτ Ρόσεν, υποψήφιος τόσο για όσκαρ σκηνοθεσίας όσο και για όσκαρ σεναρίου ηττήθηκε και στις δυο κατηγορίες από τον Τζόζεφ Μάνκιεβιτς που κρίθηκε νικητής για την ταινία Ένα Γράμμα σε Τρεις Γυναίκες (A letter to three wives, 1949).
Η ταινία έγινε ριμέικ το 2006 με πρωταγωνιστές το Σον Πεν και την Κέιτ Γουίνσλετ σε σκηνοθεσία Στίβεν Ζαίλιαν. Παρόλο που πάσχισε να ακολουθήσει περισσότερο τα γραφόμενα του βιβλίου του Γουόρεν, οι διαφορές της είναι ελάχιστες από τη μεταφορά του 1949.
Ο σκηνοθέτης της ταινίας Ρόμπερτ Ρόσεν ήταν ένας από τους πιο αξιόλογους σκηνοθέτες σεναριογράφους της δεκαετίας του 50 κι οι ταινίες του έθιγαν τον αμερικάνικο τρόπο ζωής. Ο Ρόσεν έφυγε σε ηλικία 58 χρόνων αφήνοντας ως κληρονομιά τις ταινίες: All The King's Men (1949), Νησί στον ήλιο (Island In The Sun, 1956), Οι γενναίοι της Κορντούρα (They Came To Cordura, 1958), Παράξενο ρομάντζο (Lilith, 1964), καθώς και την ταινία που θεωρείται ως το μεγαλύτερο αριστούργημά του Ο κόσμος είναι δικός μου (The Hustler, 1961).
Γ΄ Εθνική ποδοσφαίρου ανδρών 1991-1992

Το πρωτάθλημα της Γ΄ Εθνικής ποδοσφαίρου ανδρών της περιόδου 1991-92 διεξήχθη σε δύο ομίλους με τη συμμετοχή 36 ομάδων. 
Με την ολοκλήρωση του πρωταθλήματος την άνοδο στην Β΄Εθνική εξασφάλισαν ο Παναιτωλικός, η Προοδευτική, οι Πόντιοι Βέροιας και ο Εορδαϊκός.
Στη Δ΄ Εθνική υποβιβάστηκαν οι ομάδες: Πάτραι, Α.Ε. Μεσολογγίου, Θρίαμβος Νέου Κόσμου,Φωστήρας, Ε.Α.Ν., Πρέβεζα, Π.Α.Ο. Κυριακίου, Νίκη Βόλου, Π.Α.Ο.Ν.Ε., Παναργειακός Άργους Ορεστικού, Κοζάνη και Αναγέννηση Νεάπολης.
Πάπας Μαρτίνος Α΄

Βιογραφία

Γεννήθηκε στο Τόδι της Ούμπρια στην Ιταλία. Διετέλεσε απεσταλμένος και αποκρισάριος του Πάπα στην Κωνσταντινούπολη. Εξελέγη Πάπας τον Ιούνιο ή Ιούλιο του 649 και πρώτη του ενέργεια ήταν η αντιμετώπιση της αίρεσης του Μονοθελητισμού, η οποία είχε μεγάλη εξάπλωση και μάλιστα είχε κυριαρχήσει στην Εκκλησία της Κωνσταντινούπολης. Συνεκάλεσε για το σκοπό αυτό την Πρώτη Λατερανή Σύνοδο, στην οποία συμμετείχαν 105 επίσκοποι από την Ιταλία, τη Σικελία, την Κορσική και την Αφρική και η οποία καταδίκασε απερίφραστα το Μονοθελητισμό και τους οπαδούς του. Μεταξύ αυτών, τον Πατριάρχη Σέργιο, εκλεκτό του Αυτοκράτορα Ηρακλείου και τον Πατριάρχη Παύλο Β΄, ευνοούμενο του Κώνστα Β'.
Ο Αυτοκράτορας Κώνστας κατόρθωσε να συλλάβει τον Μαρτίνο και να τον οδηγήσει αιχμάλωτο αρχικά στη Νάξο και έπειτα στην Κωνσταντινούπολη, μαζί με τον άλλο μεγάλο πολέμιο του Μονοθελητισμού, Μάξιμο τον Ομολογητή. Αφού φυλακίστηκε, εξορίστηκε στη Χερσώνα της Κριμαίας, όπου και πέθανε στις 16 Σεπτεμβρίου του 655.
Ανακηρύχθηκε άγιος και η μνήμη του τιμάται από την Ορθόδοξη Εκκλησία στις 16 Σεπτεμβρίου, στις 20 Σεπτεμβρίου και στις 13 Απριλίου και από την Καθολική στις 12 Σεπτεμβρίου.